KIRJALLINEN KYSYMYS E-2233/99

esittäjä(t): Christopher Huhne (ELDR) komissiolle

(1. joulukuuta 1999)

Aihe: Sveitsiin suuntautuvat pääoman liikkeet

Pyydän komissiota antamaan yksityiskohtaiset tiedot pääoman brutto- ja nettoliikkeistä Sveitsiin, ja bruttoliikkeistä, mahdollisuuksien mukaisesti lähdekohtaisesti ja välinekohtaisesti (pankkitalletukset, obligaatiot jne.) kymmenen viimeisen vuoden aikana. Onko tässä yhteydessä havaittavissa muutosta, joka johtuu a) Sveitsin ja EU:n suhdetta koskevasta sisäisestä keskustelusta, kansanäänestys mukaan lukien, ja b) komission (säästödirektiiviin sisältyvästä) talletusveroehdotuksesta?

Pedro Solbes Miran komission puolesta antama vastaus

(21. tammikuuta 2000)

Komissio lähettää suoraan arvoisalle parlamentin jäsenelle ja parlamentin sihteeristöön saatavilla olevat tilastot (Kansainvälisen valuuttarahaston (IMF:n) tilastot ja tilinpäätökset), joista ilmenee kasvava pääoman nettovirta ulos Sveitsistä vuosina 19891998. Tämä vastaa vuosien mittaan kotimaisten säästöjen, joiden määrä ylittää kotimaisten investointien määrän, ohjaamista ulos maasta. Erilaisia virtoja tarkasteltaessa suorissa sijoituksissa näkyy kasvava nettovirta pois maasta, kun taas portfoliosijoituksissa ja lyhytaikaisissa virroissa (tilastossa muut pääomavirrat) on suuria vaihteluja, vaikka suuntaus kasvaakin. Portfoliosijoitusten kaksi huippua osuvat vuosiin 19931994 ja 19961997, kun taas lyhytaikaiset pois maasta suuntautuvat nettovirrat saavuttivat huippunsa 1990 ja 1998. Tarkastellut liikkeet, kuten myös niiden taustalla olevat bruttovirrat osuvat melko hyvin yksiin rahamarkkinoiden heilahtelujen kanssa (esimerkiksi Euroopan valuuttakriisit ja maailmanlaajuinen joukkovelkakirjakriisi vuosina 19921994, Sveitsin pankkien kasvava kansainvälinen vaikutus vuodesta 1995 lähtien ja lisäksi markkinoiden liikkeet talous- ja rahaliiton käynnistymisen johdosta). Arvoisan parlamentin jäsenen mainitsemien tapahtumien mahdolliset tulokset ovat ilmeisiä vain suorien sijoitusten kohdalla.

Ulkomailta tulevissa suorissa sijoituksissa näkyy selvä lasku vuosina 19921993, mutta ne ovat myöhemmin nousseet takaisin samalle tasolle. Ulkomaille suuntautuvissa suorissa sijoituksissa alkaa sitävastoin selvä kasvuvaihe vuoden 1992 jälkeen, kun ne olivat olleet melko vakaita tätä edeltävänä aikana. Kehitys voi osittain liittyä kansanäänestyksen jälkeen tapahtuneeseen muutokseen luottamuksessa Sveitsin taloutta kohtaan.

Edellä mainitusta huolimatta pääomavirtojen vuosittainen kehitys ei ilmennä kansanäänestyksen eikä säästöjen korkojen muodossa tuottamien tulojen tosiasiallisen vähimmäisverotuksen varmistamista yhteisössä(1) koskevasta direktiiviehdotuksesta aiheutuvia vaikutuksia. Aikaisemmin mainittu kehitys, kuten myös pysyvämmät suuntaukset, kuten rahamarkkinoiden globalisaatio, vaikuttavat kaikki osaltaan pääoman virtauksiin ja näyttävät hallitsevan niiden muutoksia. Komission pyrkimykset yhdenmukaistaa pääomatulojen verotusta voisivat lopulta kuitenkin toteutua, kunhan uusi pääomatulojen verotusta koskeva direktiivi hyväksytään ja yleisö ja markkinat oppivat tuntemaan uuden lainsäädännön sisällön, voimaantulopäivän ja vaikutukset.

(1) EYVL C 212, 8.7.1998.